En ellers helt almindelig torsdag aften udviklede sig i sidste uge dramatisk for Emma Olesen fra Thisted. Hun sad i sin sofa og så fjernsyn, da hun omkring klokken 20.30 kunne høre nogen råbe et sted i boligblokken. - Jeg troede først, at det var naboen, der måske havde tabt sine nøgler, men så kom jeg til at kigge ud af vinduet, og på refleksionen i bygningen overfor kunne jeg se flammer - og mange af dem, fortæller hun. Flammerne var opstået i genboens lejlighed, og der var altså kun en enkelt lejlighed mellem branden og 22-årige Emma Olesens stue. - Så jeg ringede til en anden beboer og sagde, at hun skulle simpelthen ringe til nogen efter hjælp, for jeg vidste ikke selv, hvem jeg skulle ringe til, fortæller hun. Efter det første telefonopkald stod hun midt i sin lejlighed og havde lige ringet sin mor op. - Mens jeg ringede til min mor, kunne jeg se, at der begyndte at komme røg ind oppe ved toppen af min hoveddør, og så kunne jeg godt se, at jeg ikke skulle ud af den dør, siger Emma Olesen. I stedet måtte hun hurtigt finde en anden løsning. - Jeg tænkte slet ikke. Jeg skulle bare ud, og alt andet var faktisk lige meget. Hun kiggede sig omkring og konstaterede i løbet af et splitsekund, at der kun var én anden vej ud af lejligheden: Vinduet. - Jeg måtte kravle ud af mit vindue på første sal, hænge i armene og så hoppe ned. Det var grænseoverskridende, men det var den sikreste løsning, fortæller Emma Olesen. Vil give røgalarmer i stedet for blomster Selv slap hun væk fra branden med nogle blå mærker, men ikke alle var lige så heldige. En 19-årig kvinde mistede livet , fordi den kraftige røg fra branden på første sal fik hende til at besvime i sin lejlighed på anden sal. Selv om brandvæsenets røgdykkere fik kvinden ud af bygningen, stod hendes liv ikke til at redde. - Jeg har stadig lidt svært ved at forholde mig til det hele, siger Emma Olesen. - Jeg slap heldigt, men hvis det var sket tre timer senere, så havde vi alle sammen ligget og sovet. Oplevelsen har givet hende stof til eftertanke, og hun er blevet meget bevidst om, hvor hurtigt det kan gå galt, når først flammerne får fat. - Det har virkelig været en øjenåbner. Jeg havde ikke selv røgalarmer før, men det skal jeg ud at købe nu. Fremover kommer jeg også til at give mine veninder røgalarmer i stedet for blomster, for en røgalarm kan redde liv, og det kan en buket blomster ikke, siger Emma Olesen. Unge glemmer oftest røgalarmen Ifølge Sikkerhedsstyrelsen er det især unge mennesker, der glemmer røgalarmen. Røgalarmer er mindst udbredt i hjemmene hos unge i alderen 18-25 år, og næsten tre fjerdedele af de unge, der bor i ungdoms- og kollegieboliger, har slet ikke en røgalarm. Det er der al mulig grund til at få lavet om på, lyder opfordringen fra politiet. - Hvis uheldet skulle være ude, så er det rigtig rart at blive advaret, så man kan komme ud i tide. Røgalarmen kan redde liv, og den koster omkring 100 kroner, så det er til at overskue, siger politikommissær Jørgen Jensen fra lokalpolitiet i Thisted. Mange af de boliger, som endnu mangler røgalarmer, er ifølge Sikkerhedsstyrelsen leje- eller andelsboliger. Det er ejerens ansvar at sørge for røgalarmer i byggeri opført efter 2004. Ellers er det beboeren selv, som skal sørge for det.

Referat:
Emma Olesen måtte springe ud af vinduet fra sin lejlighed på første sal, da der pludselig var flammer i bygningen. Oplevelsen har været en øjenåbner for hende.